Á efstu myndinni til hægri má sjá nýrlaga blöð , en þau birtast einkum fyrst á undan blómgun , en á myndinni fyrir miðju má sjá striklaga blöð næst blóminu . Bikarblöðin eru bleikmóleit , 5 - 7 mm á lengd , lítið eitt loðin á neðra borði . Sifjarsóley er afar breytileg tegund , í raun safntegund margra smátegunda sem æxlast með geldæxlun án undanfarandi frjóvgunar . Þessar smátegundir hafa verið ítarlega rannsakaðar í Skandinavíu þar sem sifjarsóley hefur verið skipt niður í rúmlega 600 smátegundir eða afbrigði . Það er einkum gerð laufblaðanna og blómbotnsins sem sýna mikinn breytileika og eru notuð til að aðgreina smátegundirnar . Auðvelt er að rugla sifjarsóley saman við brennisóley , enda eru blómin fljótt á litið lík . Auðveldast er að þekkja sifjarsóleyna á breytileika laufblaðanna , nýrlaga stofnblöðum og hinum striklaga efri stöngul-blöðum .